b'\n_START_ARTICLE_\nArianism\n_START_PARAGRAPH_\nArianismul este o \xc3\xaenv\xc4\x83\xc8\x9b\xc4\x83tur\xc4\x83 cre\xc8\x99tin\xc4\x83 din secolul al IV-lea formulat\xc4\x83 de Arie din Alexandria, prezbiter \xc3\xaen Alexandria, declarat\xc4\x83 erezie de o parte a participan\xc8\x9bilor la Primul conciliu de la Niceea din anul 325. Arianismul sus\xc8\x9binea c\xc4\x83 Isus Cristos are caracter divin (este \xc8\x99i el Dumnezeu), dar ar fi o fiin\xc8\x9b\xc4\x83 creat\xc4\x83 de Dumnezeu Tat\xc4\x83l \xc3\xaen trecutul etern (Fiul fiind conform lui Arius n\xc4\x83scut, nu f\xc4\x83cut).\n_START_SECTION_\nPrincipii arianiste\n_START_PARAGRAPH_\nDisputa s-a purtat \xc3\xaentre dou\xc4\x83 interpret\xc4\x83ri bazate pe ortodoxia teologic\xc4\x83 a acelui moment. Deci era vorba de dou\xc4\x83 interpret\xc4\x83ri la fel de ortodoxe care au intrat \xc3\xaen conflict pentru a cuceri adep\xc8\x9bi \xc8\x99i a defini noua ortodoxie. \xc3\x8en concep\xc8\x9bia lui Arius, Dumnezeu Fiul era creatorul Universului. Arius sus\xc8\x9binea c\xc4\x83 Fiul este subordonat Tat\xc4\x83lui, \xc3\xaen timp ce episcopul Alexandru al Alexandriei sus\xc8\x9binea c\xc4\x83 Fiul este egalul Tat\xc4\x83lui. Arius sus\xc8\x9binea homoiousia (Fiul \xc8\x99i Tat\xc4\x83l sunt de substan\xc8\x9b\xc4\x83 similar\xc4\x83), \xc3\xaen timp ce episcopul s\xc4\x83u, Alexandru sus\xc8\x9binea homoousia (Fiul \xc8\x99i Tat\xc4\x83l sunt de aceea\xc8\x99i substan\xc8\x9b\xc4\x83). Diferen\xc8\x9b\xc4\x83 de scriere era de o iota (liter\xc4\x83 greceasc\xc4\x83), dar diferen\xc8\x9ba teologic\xc4\x83 era enorm\xc4\x83. Alexandru a sus\xc8\x9binut c\xc4\x83 Dumnezeu nu se poate schimba, deci Fiul a existat dintotdeauna (altfel Dumnezeu ar fi suferit o schimbare, iar o fiin\xc8\x9b\xc4\x83 perfect\xc4\x83 nu poate suferi schimb\xc4\x83ri).\n_START_SECTION_\n\xc3\x8emp\xc4\x83ratul Constantin\n_START_PARAGRAPH_\nPe plan religios, \xc3\xaen 325 Constantin cel Mare a convocat la Niceea primul conciliu ecumenic al bisericii cre\xc8\x99tine, care a pus bazele dogmatice \xc8\x99i canonice ale acestei religii, definind mai precis dogmele cre\xc8\x99tine drept r\xc4\x83spuns la provocarea reprezentat\xc4\x83 de erezia arianist\xc4\x83. To\xc8\x9bi episcopii prezen\xc8\x9bi s-au declarat de acord cu pozi\xc8\x9biile teologice majore propuse de proto-ortodoxie, dat fiind c\xc4\x83 \xc3\xaen acel moment alte forme de cre\xc8\x99tinism fuseser\xc4\x83 \xe2\x80\x9edeja excluse, suprimate, reformate sau distruse\xe2\x80\x9d. De\xc8\x99i proto-ortodoc\xc8\x99ii c\xc3\xa2\xc8\x99tigaser\xc4\x83 disputele anterioare, \xc3\xaen urma definirii mai precise a ortodoxiei cre\xc8\x99tine ei au fost \xc3\xaenvin\xc8\x99i \xc3\xaen secolele al IV-lea \xc8\x99i al V-lea de succesorii lor cu propriile lor arme, fiind \xc3\xaen cele din urm\xc4\x83 declara\xc8\x9bi eretici, nu pentru c\xc4\x83 ar fi comb\xc4\x83tut idei privite drept corecte, ci pentru c\xc4\x83 pozi\xc8\x9biei lor \xc3\xaei lipseau precizia \xc8\x99i rafinamentul teologic cerut de \xc3\xaemp\xc4\x83carea unor teze contradictorii acceptate simultan de teologi._NEWLINE_Arianismul a fost respins de unii delega\xc8\x9bi la Conciliul de la Niceea, unde a fost formulat \xc8\x99i Crezul Sfintei Treimi, ca ap\xc4\x83rare \xc3\xaempotriva credin\xc8\x9bei arianiste. Acest crez statueaz\xc4\x83 c\xc4\x83 Fiul este \xe2\x80\x9ehomoousion to patri\xe2\x80\x9d (de o fiin\xc8\x9b\xc4\x83 cu Tat\xc4\x83l, din aceea\xc8\x99i substan\xc8\x9b\xc4\x83 cu el). _NEWLINE_Despre Constantin se crede c\xc4\x83 a exilat pe cei care au refuzat s\xc4\x83 accepte Crezul de la Niceea \xe2\x80\x94 pe Arius, diaconul Euzoios, episcopii libieni Theonas de Marmarica \xc8\x99i Secundus de Ptolemais \xe2\x80\x94 si de asemenea pe episcopii care semnaser\xc4\x83 Crezul dar refuzaser\xc4\x83 s\xc4\x83 se al\xc4\x83ture condamn\xc4\x83rii lui Arius, Eusebiu de Nicomedia \xc8\x99i Theognis de Niceea. \xc3\x8emp\xc4\x83ratul a ordonat s\xc4\x83 fie arse exemplarele din Thalia, cartea \xc3\xaen care Arius \xc8\x99i-a exprimat \xc3\xaenv\xc4\x83\xc8\x9b\xc4\x83turile. Totu\xc8\x99i, nu exist\xc4\x83 dovezi s\xc4\x83 fi fost exilat fiul \xc8\x99i succesorul s\xc4\x83u final, Constan\xc8\x9biu al II-lea, care era cre\xc8\x99tin arianist._NEWLINE_De\xc8\x99i era hot\xc4\x83r\xc3\xa2t s\xc4\x83 p\xc4\x83streze ceea ce biserica a definit la Niceea, Constantin dorea de asemenea pacificarea situa\xc8\x9biei \xc8\x99i a devenit ulterior mai tolerant cu cei condamna\xc8\x9bi \xc8\x99i exila\xc8\x9bi de conciliu. Mai \xc3\xaent\xc3\xa2i i-a permis lui Eusebiu de Nicomedia, care era protejatul sorei \xc3\xaemp\xc4\x83ratului \xc8\x99i lui Theognis s\xc4\x83 se \xc3\xaentoarc\xc4\x83 dup\xc4\x83 ce au semnat m\xc4\x83rturisiri de credin\xc8\x9b\xc4\x83 ambigue. Cei doi prieteni ai lui Arius, plus al\xc8\x9bi prieteni ai s\xc4\x83i, au lucrat la reabilitarea lui Arius. La Primul Conciliu de la Tir din 335, ei i-au adus acuza\xc8\x9bii Papei Atanasie I al Alexandriei, pe atunci episcop de Alexandria, principalul oponent al lui Arius; dup\xc4\x83 aceasta Constantin l-a exilat pe Atanasie deoarece \xc3\xael considera obstacol \xc3\xaen calea reconcilierii. \xc3\x8en acela\xc8\x99i Conciliul de la Ierusalim, sub conducerea lui Constantin, l-a readmis \xc3\xaen comuniune pe Arius \xc3\xaen anul 336. Totu\xc8\x99i Arius a murit pe parcursul c\xc4\x83l\xc4\x83toriei c\xc4\x83tre Constantinopol. Unii istorici au sugerat c\xc4\x83 Arius ar fi fost otr\xc4\x83vit de du\xc8\x99manii s\xc4\x83i. Eusebiu \xc8\x99i Theognis s-au bucurat \xc3\xaen continuare de favorurile \xc3\xaemp\xc4\x83ratului, iar c\xc3\xa2nd Constantin, care a fost catehumen cea mai mare parte a vie\xc8\x9bii sale adulte, a acceptat botezul pe patul s\xc4\x83u de moarte, el a fost botezat de Eusebiu de Nicomedia._NEWLINE_\xc3\x8entre anii 337-350, Constant a fost \xc3\xaemp\xc4\x83rat \xc3\xaen Vest \xc8\x99i adept al cre\xc8\x99tinismului oficial, "dreptm\xc4\x83ritor" (ortodox), iar Constantius II a fost \xc3\xaemp\xc4\x83rat \xc3\xaen Est, el fiind adept al arianismului. La Conciliul de la Antiohia (341) s-a scos din Crez formularea "de aceea\xc8\x99i fiin\xc8\x9b\xc4\x83 cu Tat\xc4\x83l". \xc3\x8en 350, Constantius al II-lea a r\xc4\x83mas singurul \xc3\xaemp\xc4\x83rat al Imperiului Roman, iar adep\xc8\x9bii Crezului de la Niceea au fost persecuta\xc8\x9bi. S-a ajuns atunci la decizia c\xc4\x83 Fiul era pu\xc8\x9bin diferit de Tat\xc4\x83l. La Conciliul de la Constantinopol din 360, expresia "Cel de o fiin\xc8\x9b\xc4\x83 cu Tat\xc4\x83l" a fost \xc3\xaenlocuit\xc4\x83 cu adjectivul "asem\xc4\x83n\xc4\x83tor". Dup\xc4\x83 moartea lui Constantius II, cre\xc8\x99tinii ortodoc\xc8\x99i (catolici), majoritari \xc3\xaen Vest, \xc8\x99i-au consolidat pozi\xc8\x9bia fa\xc8\x9b\xc4\x83 de ariani\xc8\x99ti. \xc3\x8en Est au avut loc persecu\xc8\x9bii \xc3\xaempotriva cre\xc8\x99tinilor ortodoc\xc8\x99i, sub \xc3\xaemp\xc4\x83ratul arian Valens (364-378), dar \xc3\xaenv\xc4\x83\xc8\x9b\xc4\x83turile lui Vasile cel Mare, Grigore de Nyssa \xc8\x99i Grigore de Nazianz au revalidat crezul de la Niceea. Arianismul a fost \xc3\xaenvins definitiv, din punct de vedere teologic, \xc3\xaen 381, c\xc3\xa2nd Sinodul al II-lea ecumenic de la Constantinopol l-a interzis \xc3\xaen mod explicit, proclam\xc3\xa2nd cre\xc8\x99tinismul ortodox drept religie oficial\xc4\x83 \xc3\xaen Imperiul Roman. Dar curentul arianist s-a mai men\xc8\x9binut ca practic\xc4\x83 religioas\xc4\x83, mai ales \xc3\xaen s\xc3\xa2nul popula\xc8\x9biilor germanice din imperiu.\n_START_SECTION_\nSf\xc3\xa2r\xc8\x99itul arianismului\n_START_PARAGRAPH_\nArianismul a continuat s\xc4\x83 existe la unele popula\xc8\x9bii germanice p\xc3\xa2n\xc4\x83 dup\xc4\x83 sf\xc3\xa2r\xc8\x99itul secolului al V-lea. Unii istorici consider\xc4\x83 c\xc4\x83 declinul \xc8\x99i dispari\xc8\x9bia regatelor germanice (vandale, vizigote \xc8\x99i ostrogote) vest-europene s-ar fi datorat faptului c\xc4\x83 regii lor germanici, fiind ariani\xc8\x99ti, erau considera\xc8\x9bi \xe2\x80\x9ep\xc4\x83g\xc3\xa2ni\xe2\x80\x9d de restul cre\xc8\x99tin\xc4\x83t\xc4\x83\xc8\x9bii \xc8\x99i astfel nu au primit niciun fel de sprijin din partea popula\xc8\x9biei autohtone (preponderent catolic-ortodox\xc4\x83) .'